**Otrdiena, 2020. gada 17. marts  
Edgars Mažis**

Manas acis arvien uz Kungu, jo Viņš izvilks no tīkla man kājas.  
Pievērsies man un žēlo mani, jo esmu vientuļš un nabags!  
Mani sirdēsti samilzuši – no šauriem žņaugiem izbrīvē mani!  
Raugi manu postu un mokas, piedod man visus grēkus.  
- Psalmi 25:15-18

Katra jauna diena Latvijā atnes jaunu informāciju par saslimušajiem, par to, kā sargāt sevi, kā rīkoties veikalā, un daudz ko citu. Uz ko es fokusējos šajā laikā? Varam ievākt arvien jaunu informāciju, šausmināties, dalīties ar briesmu stāstiem, dusmoties uz tiem, kas neievēro karantīnu. Bet psalma autors aicina skatīties uz Dievu. Ko tas nozīmē? Tas nozīmē gan domāt par Viņu, gan klausīties uz Viņu. Lai tas notiku, mums vajadzīgs klusums, norimšanās, miers.

Skatīšanās uz Dievu ļauj mums ieraudzīt arī sevi. Un šis ir laiks, kad jūtamies līdzīgi kā psalmists – vientuļi, nabagi, satraukti. Bet viņš neizvēlas visai pasaulei stāstīt par savām izjūtām. Sevis uzlūkošana aizved pie grēku nožēlas un piedošanas lūgšanas Dievam. Fiziska karantīna mūs aizved pie dvēseles inventarizācijas. Jā, tajā ir daudz kā, kam tur nevajadzētu būt, lietas, notikumi, neatrisināti konflikti, sāpes, pazemojumi, jā, arī neizsūdzēti grēki. Psalma autors nesaka, kāpēc viņš ir nonācis tīklā, bet vienkārši lūdz Dieva palīdzību. Vienīgi Kristus var piedot mūsu grēkus un vadīt mūs tālāk. Vīruss ir kā tīkls, kurā varam nokļūt, bet Dievam ir vara un spēks mūs no šī tīkla atbrīvot.

**Trešdiena, 2020. gada 18. marts  
Mārcis Dejus**

Pēkšņi. Strauji. Negaidīti. Kā sniegs uz galvas. Tikai retais varēja paredzēt to dienu – kad tiks slēgtas skolas un teātri, dienu, kad nevarēs apmeklēt dievkalpojumus, dienu, kad nedrīkstēs lidot, dienu, kad valsts robežas tiks slēgtas. Kas šķita tāls, pienāca tuvu ļoti ātri.

Vai zināji, ka šie notikumi ir norāde uz vēl kādu dienu, kas nāks? Bībelē rakstīts: "Tā Kunga diena nāk tāpat kā zaglis naktī." (1. Tesaloniķiešiem 5:2) Tā būs diena, kad Jēzus atkal nāks no debesīm uz zemi. Tad debesis un zeme zudīs, un Dievs tiesās ikvienu cilvēku. Tāpat kā neviens negaida zagli, tikpat negaidīti un pēkšņi pienāks tā diena. Ko mums darīt?

Jēzus mūs aicina: Ko Es jums saku, to Es saku visiem: “Esiet nomodā!” (Marka ev. 13:37) Kad cilvēks guļ, viņš neko neredz. Kad cilvēks ir nomodā, viņa acis redz skaidri. Jēzus mūs aicina būt nomodā par savu ticības dzīvi un savām attiecībām ar Viņu, atgriezties no grēkiem un tuvoties Viņam. Kad mēs to darīsim, tad skaidri redzēsim arī to drošo cerību, kas ir Jēzū! "Mieru Es jums atstāju, Savu mieru Es jums dodu; ne kā pasaule dod, Es jums dodu. Jūsu sirdis lai neiztrūkstas un neizbīstas." (Jāņa 14:27)

**Ceturtdiena, 2020. gada 19. marts  
Mārtiņš Anševics**

Bieži katra cilvēka dzīve nonāk krustcelēs starp steidzamo un svarīgo. Pavisam dabiski cilvēka domas un rīcība nosliecas par labu steidzamajam. Naudas pelnīšana, izglītība, ko ēdīsim, ar ko ģērbsimies, mašīnas remonts, svarīgas tikšanās un citas līdzīgas lietas. Tās nodarbina mūsu prātu un padara ikdienu steidzīgu un strauju. Ļoti bieži mūsu nedēļas plāni ir saistīti tikai ar šīm steidzīgajām darbībām. Aiziet, nopirkt, atvest, piezvanīt, paspēt, nenokavēt utt. Ikdienas dzīvē šīs ir nozīmīgas lietas, bet tās mēdz nomākt to, kas ir PATIEŠĀM svarīgs. Mans nedalītais laiks bērniem un laulībai, laiks atpūtai, laiks attiecību sakārtošanai ar Dievu. Bieži apzināmies, ka šīs lietas ir neatsverami svarīgas, bet, tā kā vienmēr ir kaut kas steidzams, mēs tās atliekam uz priekšdienām.

Apkārt klejojošais vīruss daudzējādā ziņā ir postošs un nepatīkams, bet tam ir arī laba blakusparādība. Uz brīdi ir apstādināti daudzi mūsu steidzamie plāni, un ir pavēries negaidīts, bet ļoti vajadzīgs brīdis pievērsties tam, kas ir patiešām svarīgs. Arī Jēzus kādā brīdī cilvēkiem atgādināja, kas ir patiešām svarīgs, iepretī mūsu steidzīgajām ikdienas rūpēm: "Bet, dzenieties papriekš pēc Dieva valstības un pēc Viņa taisnības, tad jums visas šīs lietas taps piemestas.” (Mateja ev. 6:33)

Ar šo piespiedu pauzi mums tiek atgādināts, ka tuvošanās Dievam un Viņa vērtībām šobrīd ir gan svarīga, gan steidzama! Izmantosim šīs dienas, lai pievērstos ne tikai steidzamajam, bet arī patiesi svarīgajam!

**Piektdiena, 2020. gada 20. marts  
Agnese Megne**

Es nezinu, kā jums, bet Dievs manu sirdi visvairāk mainījis tieši caur pārbaudījumiem. Bet, neskatoties uz to, ka es tiešām ticu, ka Dievs caur konkrēto un ļoti bieži ārkārtīgi sāpīgo situāciju paveiks kaut ko brīnišķīgu, – tajā brīdī, kad esmu zemākajā punktā, ir grūti fokusēties uz ieguvumiem, kas tikai sekos.

Pārbaudījumi un pārmācība. Vai varam teikt, ka pārbaudījumi ietver arī zināmu daļu pārmācības? Latviešiem ir teiciens: “Tu atkal uzkāpi uz tā paša grābekļa!” Mēs nereti turpinām darīt vienas un tās pašas lietas, cerot, ka šajā reizē būs cits rezultāts. Tomēr ticu, ka, vērīgi izanalizējot savas dzīves pārbaudījumus, mēs katrs varam uzskaitīt, kādas pārmācības konkrētais pārbaudījums mums ir nesis, un ticu, ka tas nācis par svētību mums. “Katra pārmācība tai acumirklī neliekas mums par prieku, bet par bēdām, tomēr vēlāk, tanī vingrinātiem, dod taisnības miera augli.” (Ebrejiem 12:11)

Ja mēs katrs no saviem personīgajiem pārbaudījumiem, kuri katram nākuši savā laikā un vietā, kļūstam par kripatiņu labāki, cik gan lielākam ieguvumam vajadzētu būt no tik milzīga pārbaudījuma, kādam ejam cauri šobrīd?! Pārbaudījuma, kas apvieno ne tikai vienas ģimenes, darba kolektīva, klases, valsts, bet visas pasaules cilvēkus!

Nesen runāju ar kādu mammu, kura atklāja, ka nekad nav bijis tik viegli ar saviem bērniem uzskaitīt pateicības par katru nodzīvoto dienu! Mēs esam sākuši pamanīt un novērtēt tik pašsaprotamas lietas – kā gaisu, ko elpojam, ūdeni, kas tek no krāna un kuru bez bailēm varam dzert, elektrību, kas sniedz tik daudz priekšrocību, laiku, ko pavadām kopā ar saviem tuvākajiem, pastaigām pa mežu... Pat saldētavā atrasts saldējums šobrīd garšo pavisam citādāk!

Dievs ir uzticams un, pretēji mums, nekad neņem brīvdienu, nav karantīnas vai pašizolācijas režīmā. Arī divu metru distanci Viņš neievēro, vienalga, cik netīri, slimi vai grēcīgi būsim kļuvuši. Viņš strādā dienu un nakti un ir tieši tev blakus. Arī tad, kad neko neredzam un nejūtam. Es ticu, ka reiz pienāks diena, kad atcerēsimies šo pieredzi ar slavu un pateicību. Pateicību par to, ko Dievs caur šo pieredzi mums būs iemācījis. Pateikties par to, kas mums ir šodien, šajā brīdī – varam jau tagad!

Mana lūgšana ir, lai mēs no šīs krīzes iznāktu ar lielāku mīlestību, prieku, mieru, pacietību, laipnību, labprātību, uzticamību, lēnprātību un atturību.

**Sestdiena, 2020. gada 21. marts  
Edgars Godiņš**

Ciet līdz ar citiem ļaunumu, būdams labs Kristus Jēzus kareivis.  
- 2.Tim. 2:3

Ļaunums uzbruka negaidīti un visiem. Arī ticīgie netiek no vīrusa pasargāti. Esam kā ielenkumā. Kur vien skaties – ierobežojumi, kuri savelk mūsu dzīves telpu arvien šaurāku. Bet tie, kuri atrodas ielenkumā, ir dažādi, starp tiem ir kāds kareivis. Kareivis formas tērpā nav privātpersona, viņš pieder valstij. Viņš izpilda tam uzlikto uzdevumu citu labā. Ja ielenkumā ir kareivis, tad ir drošāk. Kaut arī viņš izjūt tās pašas aplenkuma grūtības, bet viņam ir sakari, viņš ir lietas kursā. Pārējie norimst un raugās uz viņu kā uz cerību. Viņš ir šeit, lai izvestu drošībā.

Šis ir ticīgo prakses laiks. Kā karavīriem. Mēs taču pārstāvam citu Valsti. Mums ir sakari ar Debess un Zemes Radītāju, vēl vairāk, ar Pestītāju, kura uzdevumā esam aicināti realizēt Viņa izcīnīto uzvaru pār sātanu. Arī negaidītos apstākļos. Kā toreiz apustulis Pāvils to atgādināja Timotejam, tā mēs – viens otram. Sarunas ar izbiedētajiem, paplašināta uzmanība uz praktisku palīdzību, kā arī šobrīd, kad organizētie dievkalpojumi nevar notikt, tu esi dievkalpojuma vadītājs visneparastākajās formās.

Tālāk apustulis pamāca: ”Iegaumē, ko es tev saku. Gan jau dos tev Tas Kungs saprašanu visās lietās. Turi prātā Jēzu Kristu, kas uzmodināts no miroņiem.” Uzvedies kā kareivis – ciet to, ko visi, bet uzturi misijas apziņu! Jūties ierobežots kā visi, bet ar drošību par savu bruņojumu. Zini, ka neesi skaitliskā vairākumā, bet ar ticību, ka tev arvien ir sakari ar Viņu, kurš par tevi ir nomodā – mūsu Pestītāju.

**Pirmdiena, 2020. gada 23. marts  
Pēteris Eisāns**

Svētdien Horvātiju pārsteidza zemestrīce. Šķiet, ka tā ir ārēji redzama zīme neredzamajai zemestrīcei eiropiešu apziņā.

Mēs esam vīlušies! Eiropas Savienība taču ir miera un labklājības garants. Kopš Latvijas iestāšanās ES 2004. gadā, mūsu labklājība ir ļoti cēlusies. Mūsu drošību nodrošina NATO kolektīvās aizsardzības līgums. No negaidītiem pārsteigumiem mūsu īpašumu aizsargā signalizācija, bet personīgo veselību daudzi aizsargā ar apdrošināšanu.

Miers, pieaugoša labklājība, globālais tirgus un nebeidzamas izaugsmes iespējas. Mēs esam čakla tauta, tāpēc ar uzņēmību un gudru darbu varam daudz sasniegt. Mēs varam! Taču šobrīd notiekošais ir kā vērienīga pieredzes un domāšanas zemestrīce. Vienreiz mūžā esmu piedzīvojis zemestrīci. Tā ir ļoti neparasta sajūta, ka pat pamats, uz kura tu stāvi, kustas un nav stabils. Esam vīlušies! Kur solītā stabilitāte?

Ko darīt? Protams, ka latvietis grib kaut ko atrisināt ar darīšanu. Jāpiezvana kādam ietekmīgam draugam valdībā. Tas varbūt atrisinās? Varbūt to var atrisināt ar gudru aplikāciju? Varbūt ES fondus piesaistīt? Nekas, ko tu varētu darīt, negarantēs mieru, drošību un nesatricināmību. Kas mums teica, ka mūsu dzīve būs nesatricināma? Vēstulē Ebrejiem 12. nodaļā apustulis runā par to, ka Dievs mēdz mērķtiecīgi satricināt, kas “…norāda uz satricināmā pārvēršanu,…, lai paliktu nesatricināmais.” (Ebrejiem12:27) Satricinājums nav pašmērķis. Dieva nodoms ir otrpus satricinājumam. Kaut ļoti nepatīkama ir šī brīža sajūta, tomēr tā varētu būt mums noderīga, lai nesaaugam ar pārejošo un satricināmo.

Dievs negrib mūs atstāt paliekošā traumā un nedrošībā. Viņš grib, lai mēs ilgotos pēc paliekošā un nesatricināmā, ko nekādi satricinājumi neatņems. Un raksturīgi, ka šīs pilsoņa tiesības Dieva valstībā mēs nevaram nopelnīt ar izdevīgiem kontaktiem augstās vietās vai iegūt par saviem darbiem un pūliņiem. Atlaižot kontroles ilūziju pār savu dzīvi un sevi pilnīgi uzticot Dieva vadībai, mēs piedzīvojam jaunu dimensiju – Dieva valstību. Žēlastība. Ne no saviem darbiem, bet Viņa dāvana. “Tāpēc, saņemot nesatricināmu valstību, būsim pateicīgi.” (Ebrejiem 12:28)

**Otrdiena, 2020. gada 24. marts  
Viktors Abramovs**

Baudi labumu labā dienā, bet nelaimes dienā pārdomā: gan vienu, gan otru. Tas Kungs to ir darījis tamdēļ, lai cilvēks neko nevarētu sacīt pret Viņu. - Sal. māc.7:14 (krievu tulkojums)

Dārgie brāļi un māsas! To, kas notiek šodien zemes virsū, to pieļauj Tas Kungs, bet mūs Viņš aicina uz pārdomām par to Sava Vārda gaismā. Šodien, kad es par to domāju, atceros līdzīgu situāciju manas ģimenes dzīvē. Mēs dzīvojām skaistā pilsētā Pripjatā. Man un sievai bija brīnišķīgs darbs, mums bija jauns dzīvoklis, divi dēli, un gaidījām trešo bērnu. Nodarbojāmies ar sportu – bijām „labākā sportiskā ģimene pilsētā”. Avārija – avārija Černobiļas AES, un mēs ar sievu skatāmies uz sadrupušo reaktoru, no kura vēl ceļas dūmi. Pēc 38 stundām, savā īpašumā paturot vien pases un ēdiena rezervi 3 dienām, mēs pametam pilsētu, lai tajā vairs nekad neatgrieztos. Dzimusī meita mirst pēc pusotra mēneša, abi dēli vairāk par diviem mēnešiem atrodas slimnīcā Vienības gatvē. Sāpe izara mūsu siržu zemi, un tajā iekrita Dieva Vārda sēkla. Dievs atnāk un kļūst par mūsu dzīvi!

Par spīti lielai starošanas devai un ārstu prognozēm, kuri liedza dzemdēt, Tas Kungs uzdāvināja mums brīnišķīgu veselu meitu! Slava Viņam! Šī ciešanu ieleja nav bijusi mums nekāds labums, bet tā ir pakalpojusi mums par labu! Uz Dievu ieticēja visa mūsu ģimene, daudzi mūsu radi, kaimiņi, draugi, darba kolēģi. Šodien Dievs caur šiem notikumiem, kas nes sāpi un bailes, gatavo sirdis Evaņģēlija uzņemšanai! Šodien ir laiks labiem darbiem, kurus Dievs mums iepriekš ir licis izpildīt. Kristus caur mums vēlas pakalpot mūsu kaimiņiem, draugiem, kolēģiem. Cilvēkiem ir vajadzība pēc mierinājuma, iepriecinājuma, bet dažreiz pat – pēc parastas pārtikas! Tas ir labs laiks, dārgie, - pārbaudīt savu garīgo stāvokli! Vai mēs dzīvojam ticībā? Vai esam gatavi satikties ar mūsu Kungu?  
Miers lai ar jums, Kunga mīļotie!

**Trešdiena, 2020. gada 25. marts  
Mārcis Zīverts**

Un liela vētra cēlās, un viļņi gāzās laivā, tā ka ūdens jau piepildīja laivu. Un Viņš (Jēzus) gulēja stūres galā uz spilvena; un tie Viņu modina un saka Viņam: "Mācītāj, vai Tu nebēdā, ka ejam bojā?"  
- Marka 4:37-38

Daudzi cilvēki pasaulē ir atstājuši ticību Dievam, jo viņu dzīvē ir notikušas traģēdijas un ciešanas. To visu piedzīvojot, cilvēki ir teikuši – Dievs gulēja, kamēr notika traģēdija. Viņš palaida garām svarīgāko manā dzīvē. Varbūt tieši ar tevi tas ir noticis. Varbūt tu zini cilvēku, ar kuru tas ir noticis. Tas viss ir tāpēc, ka cilvēks nesagaidīja no Dieva to, ko bija iedomājies. Mācekļi ir pilnīgā izmisumā un nāves bailēs, jo laiva grimst, bet Jēzus guļ. Laiva grimst, bet Dievs klusē.

Tādus brīžus piedzīvojot, cilvēki mēdz atstāt Dievu. Ja tā padomā, kurš var gulēt vētrā, slapjumā izmircis un lielos viļņos? Tikai tas, kuram ir ticības pārliecība, ka notiekošais nav noteicošais. Ar esošo vētru viss nebeigsies. Ieklausieties! Tas nav iemesls, lai atstātu ticību uz Dievu. Tie cilvēki, kuri bija kopā ar Jēzu Kristu, kurus Viņš mīlēja, ar kuriem kopā bija ikdienā, piedzīvoja tieši to pašu, ko mēs piedzīvojam šodien - vētru, kas biedē! Atšķirība ir tā, ka mēs to iztēlojamies, taču viņi to redzēja ar savām acīm. Ko tad? Dievs gulēja! Jēzus gulēja laivā, kamēr laiva grima. Taču ar to viss nebeidzās. Jēzus apsauca vētru, un jūra norimās. Iestājās miers. Jēzus ir Kungs pār vētrām. Arī pār šo. Uzticēsimies Jēzum!

**Ceturtdiena, 2020. gada 26. marts  
Mārtiņš Anševics**

Limbažu baptistu draudzes dievkalpojumu zāles aizmugurē jau gadiem stāv visai simbolisks pulkstenis, kas, papildus laika rādīšanai, sev līdzi nes arī vēsti, kas ir balstīta Rakstu vietā no Vēstules efeziešiem 5:16: „Izmantojiet laiku”. Daudzu gadu garumā šim pulkstenim neoficiālā funkcija bija atgādināt mācītājam, ka savās svētrunās nevajag „stiept gumiju”.

Šodien, pēc ilgāka laika, iegāju zālē un atkal ieraudzīju to pašu pierasto pulksteni. Tomēr, no šodienas pozīcijas šie vārdi „Izmantojiet laiku” man iegūst pavisam citu, daudz svarīgāku nozīmi, kas atklājas skaidrāk, kad lasām šos pantus nedaudz plašāk: „Tad nu raugieties nopietni uz to, kā dzīvojat, nevis kā negudri, bet kā gudri; izmantojiet laiku, jo šīs dienas ir ļaunas! Tāpēc nepadodieties neprātam, bet centieties saprast, kāds ir jūsu Kunga prāts.” (Efeziešiem 5:15-17) Negaidīti visai ļauns un agresīvs vīruss mūs spiež rīkoties gudri ar savu laiku. Šī situācija katram no mums ir atgādinājums arī par to, ka laiks dzīvot un darboties mums nav apsolīts neizmērojami daudz.

Uz valsts ārkārtas stāvokli arī šodien cilvēki reaģē dažādi: kādi padodas neprātam un pavada naktis, cenšoties par katru cenu visu patiesību par vīrusu atrast *YouTube* video, citi nododas pilnīgam brīvdienu slinkumam, citi bailēs par nākotni piepilda saldētavas utt. Kaut kas no šī ir saprotams un pamatots, tomēr šobrīd, kā vēl nekad, ir ļoti svarīgi izmantot laiku gudri – censties saprast, kādu rīcību šajos apstākļos no manis sagaida Dievs. Esi gudrs! Nepieļauj, ka šis jautājums tev kļūst otršķirīgs. Izmanto laiku!

**Piektdiena, 2020. gada 27. marts  
Vasilijs Gredasovs**

Tā saka Tas Kungs: Uzlūkojiet dzīves gaitas ceļus un izpētiet, kurš ir senlaikos bijis tas labais svētības un laimes ceļš, tad staigājiet pa to un atradīsiet mieru savai dvēselei! Bet tie atbildēja: mēs negribam pa to staigāt!  
- Jeremijas 6:16

Mūsu dzīve ir interesanta lieta. Mēs visi zinām, kā dzīvot un rīkoties pareizi. Mēs to mācām arī citiem, bet dažreiz paši rīkojamies citādāk, attaisnojot sevi, ka cita ceļa nemaz nebija. Šodienas karantīna, kas saistīta ar COVID-19, lika mums apstāties mūsu ceļos. Apstāties un aizdomāties, vai mūsu virziens ir pareizs. Vai mūsu garīgajā dzīvē viss ir kārtībā? Vai draudzes garīgajā dzīvē viss ir kārtībā? Vai draudzes, kā Kristus Miesas, garīgajā dzīvē viss ir kārtībā? Varbūt mēs, tāpat kā Marta, bijām pārāk aizņemti, gatavojot “lielu cienastu”, un tādēļ pazaudējām kaut ko nesalīdzināmi svarīgu un vērtīgu – sadraudzību ar mūsu Kungu Jēzu Kristu.

Pavisam drīz nāks Kristus augšāmcelšanās svētki. Šajā laikā daudzi kristieši gavē. Gavēšana ietver sevī arī pazemību Dieva priekšā, noraidot ierasto dzīves veidu. Tā ir iespēja apstāties savos ceļos un izvēlēties nestaigāt vairs tumsā, bet atgriezties atpakaļ uz labā ceļa. Iet pa to ceļu, ko mums sagatavoja Jēzus Kristus. Nebūsim tādi kā pravieša klausītāji, kuri atteicās iet labo ceļu. Izmantosim šo pēkšņo pieturu, lai pietuvotos Dievam un tiktu attīrīti no satraukumiem, liekulības, lepnuma, skaudības un citiem miesīgiem netikumiem. Augt ticībā, cerībā un mīlestībā. Iesim to jauno un dzīvo ceļu un atradīsim mieru mūsu Kungā Jēzū Kristū.

**Pirmdiena, 2020. gada 30. marts  
Ainars Baštiks**

Mēs dzīvojam ātrā laikā. Visi lielie izgudrojumi ir saistīti ar laiku. Uzvar tas, kas spēj visātrāk aprēķināt, izdomāt, izgudrot un īstenot. Šodien visiem vajag tagad un tūlīt.  
Taču Corona vīrusa pandēmija mūs ir apstādinājusi. Tāpēc der sev atgādināt Jēkaba vārdus: “Esiet pacietīgi, brāļi, līdz tā Kunga atnākšanai. Raugi, zemkopis gaida dārgo zemes augli, pacietīgi uz to cerēdams, līdz tas dabūt agro un vēlo lietu.” (Jēkaba 5:7)

Jēkabam pacietība nav tikai vienkārši gaidīšana, bet gan rīcība, kas nepakļaujas grūtībām un pārbaudījumiem. Pacietība nav tikai sevis savaldīšana un ierobežošana, lai nesāktu dusmoties vai atriebties. Pacietība ir nelokāmība pārbaudījumā, kas dāvā uzvaru. Jēkabs par pacietību runā divos virzienos: pacietība ikdienas dzīvē un pacietība gaidot Otro Kristus atnākšanu. Jēkabs kā piemēru pacietībai min zemkopi. Tas nozīme, ka pacietība nav nekā nedarīšana. Pacietība nozīmē izdarīt visu, kas ir manos spēkos, un tad gaidīt uz Dievu. Pacietība ir darbu iesākt un pabeigt līdz galam. Zemnieks zemi sagatavo, tad sēj, aprūpē un gaida, kad ienāksies raža. Pacietība ir piepūle. Pacietība ir darīt to, kas nepatīk. Kas nepadodas. Kas ir grūti.

Arī šis laiks mūs ir apstādinājis un mums ir jābūt pacietīgiem savos plānos un iecerēs. Taču Bībele runā arī par pacietību, lai izaudzētu sava rakstura un garīgā cilvēka Dievišķos augļus. Kur man dzīvē pietrūkst pacietības?

**Otrdiena, 2020. gada 31. marts  
Ainars Purmalis**

Nekas tā nevieno cilvēkus kā kopīgs ienaidnieks. Ja mums nav šī ienaidnieka, tad ir grūti vienoties pat šķietami vienkāršās lietās. Mēs dzīvojam laikā, kad lielākajai daļai cilvēces pēc ilgāka laika atkal ir kopīgs ienaidnieks Covid – 19.Visi, arī kristieši, mobilizējas cīņā ar šo viltīgo, neparedzamo un spēcīgo ienaidnieku, kurš pagaidām turpina iekarot arvien jaunas teritorijas.Lūkas evaņģēlijā 17:11-18 ir stāsts par desmit cilvēkiem, kurus vieno kopīgas bēdas, jo viņiem visiem ir kopīgs ienaidnieks – spitālība. Visticamāk, pirms tam viņiem bija maz kā kopīga. Dažādas biogrāfijas, dažāds sociālais un materiālais stāvoklis. Arī Dievu viņi pielūdza katrs savādāk un dažādās vietās. Bet nu viņi bija vienoti savās bēdās. Brīžos, kad cilvēks ir izsmēlis visas iespējas, lai atrisinātu problēmu saviem spēkiem, viņš meklē kādu lielāku autoritāti. Jau vairākus tūkstošus gadu šai autoritātei ir vārds Jēzus Kristus, kuru mēs saucam arī par Lielo Ārstu. Viņš visos laikos, agrāk vai vēlāk, ātrāk vai lēnāk, bet atrisina visas problēmas. Stāstā par desmit spitālīgajiem visi tiek dziedināti. Arī pandēmija ar Dievpalīgu reiz beigsies! Vai atcerēsimies Dievam pateikties, kad atgriezīsimies ierastajā dzīves ritmā?

**Trešdiena, 2020. gada 1. aprīlis  
Ilmārs Hiršs**

Jēzus iet uz Jeruzalemi, lai ciestu. Mācekļi droši vien no šī gājiena gaida lielas lietas. Vārdi par ciešanām un nāvi, ko viņi dzird no Jēzus mutes, mācekļiem nemaz nepatīk. Viņi Jēzus ceļu bija iedomājušies pilnīgi savādāku. Cilvēks to nespēj saprast, ka darbam, ko Dievs bija iesācis caur Jēzu, ir jātop piepildītam caur ciešanām. Mēs domājam, ka sekošana Kristum, svētdzīve un Svētā Gara augļa nešana būs tikai skaists un saulains ceļš. Ka tad viss nāks tā vienkārši un dabīgi pats no sevis. Bet Jēzus saka: „Man būs daudz jācieš un jāmirst.” Uz šķīstīšanos un pilnību Kristū ved ciešanu ceļš. Tas prasa upurus.

Un tad mūsu cilvēciskā balss saka: „Kungs, labāk lai tā nenotiek!” Bet vārdi, ko Jēzus saka Pēterim, ir kā ceļa rādītājs, kā princips, kas derīgs visiem laikiem: „Tu nedomā kas Dievam, bet kas cilvēkam patīk.”

Kāpēc vispār cilvēkiem ir jācieš? Mēs neatradīsim uz šo smago jautājumu visu aptverošu atbildi. Bet Jēzus mums mazliet paver priekškaru. Mēs vēl esam ļoti tālu no kristieša ideāla. Uz piepildījumu ved ciešanu ceļš. Cietajām sirdīm ir jātop lauztām. Mana personīgā cietā sirds, mūsu draudžu cietās sirdis, mūsu tautas cietā sirds – tām ir jātop lauztām. Un tāpēc ciešanu ceļš ir jāiet arī Jēzus mācekļiem, jo viņi ir zemes sāls. Bet ciešanu ceļa rezultāts ir uzvara. Jēzus nepalika nāves apgabalā, bet uzcēlās no mirušajiem. Tā bija uzvara pār nāvi. Lai padomājam, kas ir tās uzvaras mūsu personīgajās dzīvēs?

Mūsu ikdiena parāda, vai mēs esam uzvarētāji, vai zaudētāji. Uzvara – tā nenāks ar troksni, skaistiem vārdiem vai roku plaukšķināšanu. Tā nāks, ejot pa ciešanu ceļu, minot sava Kunga pēdās, sekojot Viņam līdzi uz Jeruzālemi.

Ja tu esi pateicīgs par dienišķu uzturu, par vienkāršu apģērbu, par sabiedrību vai vientulību, par darbu vai atpūtu; ja mīlestībā vari panest nepatīkamus traucējumus ģimenē un ja grūtos brīžos tu nepazaudē savu dvēseles līdzsvaru – tā jau ir uzvara. Un tādas nelielas uzvaras pār savu veco dabu veido Kristus mācekļa ceļu. Uzvarētāja ceļu.

**Ceturtdiena, 2020. gada 2. aprīlis  
Agnese Megne**

Bijība Tā Kunga priekšā, ir visas gudrības sākums.   
- Psalmi 111:10

Bērnībā mani vecāki mēdza teikt – mēs neslimojam! Un tiešām, pateicība Dievam, mani ģimenes locekļi bija svētīti ar ļoti labu veselību. Gadiem ejot – gan skolā, gan vēlāk arī darbavietā, tas veicināja vēlmi uz citiem, kuri “atļāvās” slimot, skatīties ar zināmu neizpratni. Būšu godīga, pie sevis mēdzu nodomāt – vārguļi, jo neapzināti bija izveidojusies pārliecība, ka slimošanu (vai pretēji neslimošanu) varam ietekmēt mēs paši. Savai lepnībai mācību saņēmu pamatīgu un ļoti sāpīgu. Mūsu dēlam 7 gadu vecumā atklāja plašu galvas smadzeņu audzēju. Šis fakts pilnībā lauza manu priekšstatu par to, ko mēs spējam un nespējam ietekmēt.

Arī šajā laikā netrūkst cilvēku, kuri ar pārliecību un pat zināmu bravūrību saka, ka viņi nesaslims – vīruss ies viņiem secen. Citi kā iemeslu min jaunību, citi – veselīgu dzīvesveidu, elpošanas tehnikas, rūdīšanos aukstā ūdenī, labāko vitamīnu, īpašu eļļu lietošanu vai pat ticības lielumu. Arī mēs, tik ļoti, ļoti ticējām, ka mūsu dēlam audzējs nekad vairs neatgriezīsies, bet audzējs izauga no jauna... Es nenoliedzu rūpes par sevi un ticības spēku, bet dažkārt pilnīgi nav saprotams, pēc kādiem kritērijiem slimība vai kāda cita liksta mūs piemeklē. Tāpēc noliksim savu lepnību pie Jēzus kājām, atceroties, ka visas gudrības sākums ir bijība Tā Kunga priekšā. Tēvs, piedod manu lepnību.

Es paceļu acis uz debesīm, no turienes nāk mana palīdzība, un pasakos par šo dienu, kā dāvanu no Tevis! Paldies, ka šodien varu redzēt, dzirdēt, just, elpot un piedzīvot, cik liela ir Tava žēlastība.

**Piektdiena, 2020. gada 3. aprīlis  
Pēteris Eisāns**

Krīzēs un haosā viens jautājums var ieviest lielu skaidrību. Noteicoši var būt tas, vai cilvēkam pazūd visi orientieri un viņš aizplūst vieglākās pretestības straumē, vai arī viņš saglabā savu ticību, orientierus un balstus un kļūst par svētību apkārtējiem cilvēkiem. Viens jautājums var noraut maskas un pārdurt lepnības balonus.

Un Dievs sacīja uz Kainu: "Kur ir Ābels, tavs brālis?" Tas atbildēja: "Es nezinu; vai tad es esmu sava brāļa sargs?" (1. Mozus 4:9) Kaina dvēsele bija maksimālā sociālās distancēšanās režīmā. Viņš gribēja dzīvot tā, lai viņam nebūtu nedz domās, nedz fiziski jāņem vērā savs brālis. Viņam likās, ka visas nepatikšanas, problēmas un apdraudējumi ir viņa brāļa dēļ.

Vai līdzīgi nav šodien? Vispirms mēs gribējām norobežoties no ķīniešiem, un sociālajos tīklos lasījām, ka daudzi saka, ka ķīniešiem vajadzētu slēgt robežas. Pēc kāda laika nāca uzsaukumi slēgt robežas itāļiem. Pēc tam jau bija dzirdami rosinājumi neļaut mūsu tautiešiem atgriezties Latvijā. Vai šī krīze nav kā spogulis? Kādus mēs sevi redzam šajā spogulī? Vai mēs aizslaucīsim no savas dzīves horizonta pilnīgi visus - cerībā, ka bez viņiem visas dzīves problēmas pazudīs?!?

Kains domāja, ka ļaunums ir tur - ārā. Bet no sevis jau nevar aizbēgt…

**Pirmdiena, 2020. gada 6. aprīlis  
Edgars Mažis**

…bet sevi iztukšoja, pieņēmis kalpa veidu.  
- Filipiešiem 2:7

Klusajā nedēļā mēs īpaši domājam par Kristu un Viņa zemes dzīves pēdējo nedēļu. Apustulis Pāvils atklāj Kristus būtību. Kalps visiem. Nevis piespiests, bet aiz laba prāta. Mums ir bail no šāda stāvokļa, jo domājam, ka tad citi cilvēki mūs izmantos, ka tad mums nebūs nekādas brīvības, jo vienmēr, kad kāds pasauks, mums vajadzēs skriet un palīdzēt… Bet tā tas nebūt nav, jo kalpa sirds nozīmē, ka es esmu iejūtīgs, ka neesmu nevērīgs pret citiem cilvēkiem.

Jēzus kalpoja cilvēkiem tik dažādā veidā. Vienus pamācīja, citus uzklausīja, citreiz runāja skaļi, citreiz nerunāja nemaz. Viņa kalpošana bija arī praktiska, mazgājot mācekļu kājas, pieskaroties spitālīgajiem, ļaujot arī citiem kalpot Viņam, kad Marija izlēja uz Viņa kājām eļļu un žāvēja tās ar saviem matiem. Cik krāsaina kalpošana! Bet kā saprast to, ka Viņš sevi iztukšoja? Tradicionālais viedoklis ir, ka Jēzus iztukšoja sevi no dievišķiem atribūtiem, ierobežoja sevi cilvēka ķermenī. Bet varbūt iztukšošanās notika tad, kad Viņš atsacījās būt par ķēniņu, bet izvēlējās kalpot citiem. Viņš kļuva par kalpu ikvienam cilvēkam un darīja to ar lielu mīlestību. Jēzum nevajadzēja, ka Viņu pagodina, tieši pretēji - Viņš izolēja sevi ikreiz, kad cilvēki gribēja Viņu celt par ķēniņu. Mums vajadzīgs Svētā Gara spēks, lai piedzīvotu kaut nedaudz no šādas kalpošanas. Pāri visam - kalpa sirds, kas mīl Jēzu un cilvēkus!

**Otrdiena, 2020. gada 7. aprīlis  
Edgars Godiņš**

Šis ir laiks, kad ir laiks. Dažiem tik nepierasts teikums – man ir laiks. Tas taču ir viens jauks laiks! Rīgā sastrēgumu nekādu, gājēji nepārblīvē ielas un veikalus. Tēvi un mātes redzami kopā ar bērniem atpūšoties, sportojot, braucot ar velosipēdiem. Daudziem tas ir izaicinājums – kā aizpildīt to neapgūto vidi – laiku, par ko gadiem ilgi nav domāts. Pēkšņi vairs nav svarīgs klimata izmaiņu uzpūstais burbulis. Kā redzam, ļoti labi varam iztikt bez nemitīgās atgādināšanas par genderismu. Valsts meklē pēc ģimenēm. Vai pēc gadiem ilgas attiecību visatļautības reklamēšanas vēl ir palikušas ģimenes, kuras, kad skolas un bērnu iestādes ir slēgtas, nu varētu pievērsties bērniem. Kad parādās laiks, sakārtojas prioritātes, rodas radošums. Kāds apstiprinājums tiem, kuri ģimenēs saskatīja vērtību, to sargājot, atbalstot un atjaunojot!

Šī būs unikāla Klusā nedēļa – Kristus ciešanu, nāves un Augšāmcelšanās laiks. Dievnamos pulcēties nevaram. Bet Dieva bērni nepaliks tukšā. Ar apbrīnu varam sekot tām novitātēm, ar kurām draudzes, un bieži tie ir atsevišķi cilvēki draudzēs, izdomā un īsteno saņemamu dievkalpojumu, Bībeles stundas, svētdienskolas aktivitātes, padomes sēdes, kas kaut cik normalizē draudzes dzīvi. Laiks ceļ ārā idejas un talantus. Kad vairs nezinām, kā – arī šeit der Jēzus ieteikums: “Lūdziet, tad jums taps dots; meklējiet, tad jūs atradīsiet...” (Mateja ev. 7:7).

Kā šo laiku piepildīt? Dievs mums atklāj. Un vēl sadarbību. Viņš neatstāj mūs neziņā, Viņš arī nedara visu zināmu. Pravietim Samuelam Viņš sacīja: “ ... Es tev darīšu zināmu, kas tev būs jādara...” (1. Samuela 16:3). Dievs deva Samuelam skaidras norādes par uzdevumu – svaidi ķēniņu, norādīja pilsētu, namu, bet nepateica kandidāta vārdu. To bija jāsaklausa uz vietas esot, pēkšņi, pretēji līdzšinējām domām. Soli pa solim, gaidot no sava Kunga.

Dievs pie mums ir atnesis Pestītāja upuri grēku piedošanai un ļāvis līdz ar Kristu svinēt Augšāmcelšanos. Tā ir piederība, kuru nekādi apstākļi mums neatņems. Un no mūsu laika šogad veidosim ciešanu un uzvaras ceļu – līdz ar Kristu.

**Trešdiena, 2020. gada 8. aprīlis  
Mārcis Dejus**

Ir viens, bez kā šī nedēļa zaudētu savu nozīmi. Protams, varētu būt dažādi minējumi - kas tas ir? Daudziem, iespējams, tas varētu būt Lieldienu dievkalpojums, bet tā nav pareizā atbilde.

Kas ir tas viens, bez kā šī nedēļa un Lieldienas zaudētu visu savu nozīmi? Varbūt Svētais Vakarēdiens? Mielasts, kam Jēzus piešķīra īpašu nozīmi. Tomēr piekritīsiet, ka Vakarēdiens nav pats svarīgākais Lieldienās. Varbūt krusts Golgātā? Tas taču ir kļuvis par visas kristietības simbolu. Tomēr tas nav arī krusts, jo tai kalnā un citās vietās krusti bija uzslieti gan pirms, gan pēc tam. Varbūt tās ir Kristus ciešanas? Varbūt tā ir Kristus nāve? Bet varbūt tā ir Kristus brīnumainā augšāmcelšanās?

Kas ir tas viens, bez kā šī nedēļa un Lieldienas patiešām zaudētu visu savu nozīmi? Tas ir pats Jēzus Kristus. Izdzēs Jēzu Kristu no šiem svētkiem, un tur būs tikai parasts krusts, parastas ciešanas, parasta nāve un pat tikai parasta augšāmcelšanās. Šie vārdi tikai savienojumā ar Kristus personu iegūst nozīmi. Kristus krusts, Kristus ciešanas, Kristus nāve un Kristus augšāmcelšanās. Šī Klusā nedēļa un arī pašas Lieldienas tikai pašam Kristum klātesot, iegūst nozīmi.

Kristus reiz sacīja: “Tik ilgu laiku es esmu ar jums, un tu mani neesi iepazinis, Filip?” (Jāņa ev. 14:9) Ko Kristus tev teiktu?

**Zaļā Ceturtdiena, 2020. gada 9. aprīlis  
Mārtiņš Anševics**

Katru gadu, īpaši „Zaļajā ceturtdienā”, manas domas gandrīz automātiski pieslēdzas pie notikuma Ģetzemanes dārzā, kur, manuprāt, notiek kaut kas patiesi īpašs. Īsi pirms sagūstīšanas Jēzus vienatnē lūdza Dievu: „Tēvs, ja Tu vēlies, atņem šo biķeri no Manis! Tomēr ne mans, bet Tavs prāts lai notiek! Bet eņģelis no debesīm parādījās Viņam un stiprināja Viņu. Un Viņš, nāves baiļu pārņemts, lūdza Dievu jo karstāk.” (Lūkas ev. 22:42-43)

Kaut arī Viņš bija Dieva Dēls, Jēzum kā cilvēkam nebūt nebija viegli pieņemt krusta nāves ciešanas. Viņš labi apzinājās savu uzdevumu, bet, apzinoties fiziskās un garīgās ciešanas, arī Viņa lūgšana savam Tēvam ir ar cerību, ka varbūt ir kāda iespēja šo ciešanu biķeri nedzert. Tomēr Dieva atbilde ir nevis glābšana no ciešanām, bet sava klātbūtne un stiprinājums, lai būtu spēks un drosme ciešanām iziet cauri.

Pēdējās nedēļās ir dzirdēti viedokļi, ka spēcīga ticība Dievam ir garants, ka ar šī brīža aktuālo vīrusu saslimt nav iespējams un ārkārtas stāvoklis valstī nekādus zaudējumus neradīs. Domāju, ka ar šādiem vārdiem vajadzētu uzmanīties. Dievs ir apsolījis nevis brīvdienas no bēdām un grūtībām, bet savu klātbūtni un stipro roku, ar kuras palīdzību grūtībām var iziet cauri. Vai tad neskaitāmu Bībeles laika cilvēku un daudzās šodienas kristiešu liecības ir par to, ka ar viņiem nekas nenotika? Vai tomēr par to, ka grūtību epicentrā ir Dievs, kurš vienmēr ir blakus?

**Lielā Piektdiena, 2020. gada 10. aprīlis  
Viktors Abramovs**

Šodiena kristīgā tradīcijā saucas par Ciešanu piektdienu vai Lielo piektdienu Ciešanu nedēļā. Šī diena ir uzskatāma par visskumjāko dienu visā pasaules vēsturē, jo šajā dienā tika spīdzināts, krustā sists un nodots nāvē mūsu Kungs Jēzus Kristus. Vēstules ebrejiem autors raksta: „Padomājiet vien par To, kas ir panesis pār sevi tādu ņirgāšanos no grēciniekiem – lai jūs nepaliktu vāji savās dvēselēs.” (Ebrejiem 12:3 krievu tulk.) Lasot evaņģēlistu stāstus par notikumiem Lielajā piektdienā, saņemam Kristus mācības stundas – par Viņa noturību un piemēru, paļaujoties uz Dievu.

Šo ciešanu vidū kā pērkons, kā zvanu skaņas skan Kristus izsauciens: „Piepildīts!” Krustā sistais ir guvis uzvaru! Ir izcīnīta uzvara par sātana, grēka un nāves spēkiem! Piepildīts – Jēzus ir izpildījis savu sūtību zemes dzīvei! Piepildīts – Jēzus ir mūs atpircis! Nevainīgais Dieva Jērs tika nokauts mūsu dēļ! Piepildīts – šķēršļi ir novākti, svētais Dievs pieņem grēciniekus!

**Lieldienu svētdiena, 2020. gada 12. aprīlis   
LBDS bīskapa Kaspara Šterna sveiciens Lieldienās – Kristus Augšāmcelšanās svētkos**

Miers ar jums! Ar šādiem vārdiem Jēzus uzrunā savus mācekļus, kad pēc augšāmcelšanās pēkšņi nostājas viņu vidū. Mācekļi tobrīd ir izolējušies no visas sabiedrības, baiļu un izmisuma pārņemti. Viņu skolotājs, autoritāte, cerība - Jēzus - ir miris. Kā lai mēs dzīvojam tālāk? Tieši vislielākajā neziņas un izmisuma brīdī viņu vidū ienāk augšāmceltais Jēzus Kristus un sveicina viņus ar šo vienkāršo, jūdiem ierasto sveicienu.

Cik daudz šajā situācijā ir līdzīga mūsu situācijai pašlaik! Pat ja sākumā vīrusa pandēmiju uztvērām mazliet vieglprātīgi, tagad tā izplatības sekas izjūt ikviens – emocionāli, fiziski vai materiāli. Daudzi jūtas apjukuši, neziņā, ir nobijušies un norūpējušies par to, kā dzīvot šodien un turpmāk. Šķiet, ka izplatās ne tikai vīruss, bet attīstās arī cita pandēmija – bailes, satraukums, neziņa.

Savu mieru es jums dodu; ne kā pasaule jums dod – Jēzus ar savu klātbūtni mums dod mieru. Pat visgrūtākajos apstākļos tā vietā, lai satrauktos un būtu izmisumā, mēs varam saņemt iedrošinājumu, mieru un paļāvību. Lai šis miers vispirms parādās mūsu ģimenēs! Lai šis miers parādās mūsu saziņā sociālajos tīklos, kur tik viegli ir izgāzt negācijas un sēt cilvēkos šaubas. Mēs esam aicināti apturēt baumu, baiļu un satraukuma pandēmiju. Taču ir vēl kāds miers, ko mums dod Jēzus nāve un augšāmcelšanās – vissvarīgākais miers – starp mums un Dievu. Būsim godīgi, tieši šajās attiecībās mūsu dzīvē ir vislielākā neziņa, neskaidrība, pat haoss. Mēs vai nu slēpjamies aiz vienaldzības pret Dievu, cenšamies sevi attaisnot Dieva priekšā, vai vēl ļaunāk – nebeidzam justies vainīgi Dieva priekšā. Jēzus nāve un augšāmcelšanās mums piedāvā mieru attiecībās ar Dievu.

Miers ar jums! Lai šie vārdi ienāk katrā satrauktā namā, katra satraukta cilvēka sirdī. Lai augšāmceltais Kristus kļūst dzīvāks par dzīvu katra cilvēka dzīvē. Uzticēsim šodien un turpmāk savu dzīvi Dievam, kurš ir uzvarējis nāvi – lai Viņa miers pastāvīgi mājotu mūsu dzīvē!

**Otrdiena, 2020. gada 14. aprīlis  
Edgars Mažis**

Šīs nedēļas pirmās dienas vakarā, kad mācekļi, baidīdamies no jūdiem, bija sapulcējušies aiz aizslēgtām durvīm, atnāca Jēzus un, nostājies viņu vidū, sacīja: “Miers jums!” To sacījis, viņš rādīja tiem savas rokas un sānus. Mācekļi, ieraudzījuši Kungu, kļuva līksmi. (Jāņa ev.20:9-20)

Augšāmcelšanās stāsts ir pilns ar emocijām. Bailes, asaras, līksmība jeb liels prieks. Gluži kā šodien, kad emocijas mainās straujāk kā agrāk. Mācekļi baidās no jūdiem, aizslēgtas durvis, neziņa, šaubas, jautājumi. Vai Jēzu varēja izglābt? Vai mēs būtu varējuši Viņu aizstāvēt Ģetzemanes dārzā? Ko lai dara ar Mariju Magdalēnu, kura saka, ka esot Viņu redzējusi dzīvu? Nereti mēs esam vieni ar saviem grūtajiem jautājumiem par Dievu, ticību un mūsu attiecībām. Varbūt mācekļi diskutēja, strīdējās. To teksts neatklāj.

Bet Jēzus nāk un saka - Miers jums! Kāpēc Viņš saka šos vārdus? Vai tāpēc, ka mācekļi pieļāva domu, ka Viņa pirmie vārdi varēja būt rājiens un nopēlums? Vai tāpēc, ka bailes var aizdzīt miers, kurš nāk no paša Jēzus? Miers, kurš mazina mūsu katra bailes par savu dzīvību, par savu ģimeni. Un tad Jēzus rāda savas rētas. Tās ir īstas. Tās nav uzkrāsotas ar nomazgājamu krāsu. Ļoti dārgas rētas! Un tieši rētu uzlūkošana atnes lielu prieku un sajūsmu, jo Jēzus ir visu izdarījis, miris par cilvēku grēkiem un augšāmcēlies. No bailēm uz lielu prieku. To var piedzīvot ikviens, uzlūkojot Jēzu.

**Trešdiena, 2020. gada 15. aprīlis  
Edgars Godiņš**

Kristus augšāmcelšanās piedzīvojumā vieta ir arī apustulim Tomam un viņa šaubām. Dzīve ar Dievu savieno redzamo, cilvēciski loģisko pieredzes daļu ar dievišķo, pārdabisko, neredzamo realitāti. Orientēties šajā līdzsvarā ir ticības uzdevums.

Toms man šķiet simpātisks. Viņš nav gatavs ticēt visam, ko liek priekšā. Viņš nav lētticīgs. Bet tajā pat laikā viņš arī nešķiet simpātisks, jo neņēma vērā, ko Jēzus bija teicis. To viņš bija aizmirsis. Toms vairāk orientējās uz to, ko pats redzēja. Viņš savu pārliecību un drošību balstīja savā pieredzē. Mēs varētu sacīt – nu, Tom, kāpēc tu nedarīji tā kā pārējie? Kādēļ tu nebiji kopā ar pārējiem mācekļiem? Tad tu būtu aiztaupījis sev šīs šaubas. Bet droši vien tieši tāpēc jau viņš arī nebija. Jo, kad cilvēks ticībā sāk šaubīties, tad pirmais, kas notiek, – viņam pazūd lūgšanu dzīve, pēc tam viņš atstāj dievkalpojumus, un tālāk – ticības realitātes apšaubījums – vai tas, kam biju ticējis, ir ar vērtību, vai tas kaut ko man dod?

Tad Toms sastop kādus, un viņi saka: “Zini, Tom, tu nebiji, bet mēs redzējām Kungu, Viņš atnāca mūsu vidū, un mēs Viņu piedzīvojām. Mēs skatījāmies uz Viņa rokām, Viņa kājām, Viņš bija mūsu vidū. Tici vai netici, Viņš bija!” Privāta liecība ir ļoti ietekmīga, kaut arī sākumā apšaubīta. Toms paliek sev uzticīgs, viņš saka: „Ja es neredzēšu, neticēšu. Mani tik viegli piemānīt nevar. Mani tik viegli aizraut nevar. Es esmu loģikas cilvēks”. Tomēr nākamajā reizē Toms ir klāt. Kāpēc? Jo šaubīgie cilvēki ļoti labprāt vēlas būt klāt tur, kur lietas notiek, viņi grib tikt aplipināti ar ticību, ar prieku, ar Dieva klātnības sajūtu. Šaubīgie cilvēki pievelkas pie vietām, kur ir Dieva realitāte. Viņi gan saka – es vados pēc prāta, pēc loģikas. Bet viņi pievelkas, jo viņi alkst, viņi grib tikt pārņemti ar to garīgo debesu klātnību, kas citiem ir, bet ko viņi ar savu loģiku ir pazaudējuši. Un Toms tur ir klāt. Vēsie prāta cilvēki dažreiz ir ļoti jūtīgi. Viņi ilgojas arī pēc ticības redzes. Tas, ko citi var izjust, tā apgarotība, Dieva realitātes klātnība. Jēzus nāk atkal. Viņš atnāk it kā viena cilvēka dēļ. Viņš skatās uz Tomu. “Tom, kur tu esi, jā, tur tu esi. Man tev ir kas jāsaka. Tom, Es atnācu tevis dēļ.” Un Tomam vairs nav nepieciešams likt savu pirkstu Jēzus rētā.

**Ceturtdiena, 2020. gada 16. aprīlis  
Mārtiņš Anševics**

Pavisam nesen mums tika atgādināts par svarīgāko, ko Dievs devis pasaulei: grēku piedošanu, savu klātbūtni, uzvaru pār mūsu miesīgajiem elkiem, cerību, ka dzīvei ir nozīme un mērķis, spēku stāties pretī katram ļaunumam, patiesu mieru nemierīgos apstākļos u.c. Tas viss tika paveikts caur vienu personu – Jēzu Kristu, kurš maksāja nežēlīgu ciešanu cenu nāvē pie krusta un sasniedza triumfu, augšāmceļoties no nāves. Tas viss Kristus paveiktā dēļ! Sev ordeņus par to pasniegt nevaram.

Ticu, ka šīs Lieldienas pašreizējo apstākļu dēļ daudziem paliks atmiņā spilgtāk. Iespējams, ka kristiešu versiju par Lieldienām, kurās cilvēku dēļ cieš, mirst un augšāmceļas Dieva Dēls, bija gatavi pieņemt pat tie, kuri citkārt to noraidīja. Iespējams, kādiem tika atgādināts, ka šiem senajiem notikumiem ir jāļauj ietekmēt arī šodienas izvēles. Lieldienu nedēļā mēs klausījāmies, pārdomājām un, iespējams, no jauna piedzīvojām, cik liela un nopietna ir Dieva mīlestība pret mums. Tomēr, neskatoties uz to, ka Dievs mūs mīl tādus, kādi esam, tas nenozīmē, ka Viņš mūs grib atstāt tādus, kādi esam. Tava ticība Lieldienu notikumam ir tikai sākums tām pārmaiņām, kuras Dievs vēlas tevī redzēt! Tavā raksturā, tavos uzskatos, tavās emocijās, tavās domās un tavos ieradumos ir vēl gana daudz lepnības, ko Dievs grib pārveidot.

Lieldienas ir aizvadītas, par Kristus paveikto pie krusta, iespējams, pieminēs retāk, bet Dieva balss tevi turpinās klusi uzrunāt. Neaizsedz ausis, kad Dievs ar tevi runās par pārmaiņām!

**Piektdiena, 2020. gada 17. aprīlis  
Pēteris Eisāns**

Esi nomodā par perspektīvu! Ārkārtas situācijā pastāv risks cilvēka uztverei un redzējumam stipri sašaurināties. Piemēram, Jāzeps Vecajā Derībā piedzīvoja krīzi aiz krīzes. Vispirms brāļu naids un vardarbība. Tad netaisnas apsūdzības un nepamatots ieslodzījums cietumā. Visticamāk, ka tajos brīžos viņš sajutās Dieva aizmirsts un pamests. Viņa brāļi pat sagaidīja, ka šīs krīzes būs morāli sagrāvušas Jāzepu, taču 1. Mozus 50:20 lasām Jāzepa secinājumu savas dzīves piepildījumā: "Jūs gan bijāt iecerējuši man ļaunu darīt, bet Dievs to ir par labu vērsis, gribēdams, kā šodien redzams, daudz ļaužu saglabāt dzīvus."

Jāzeps nedzīvo noliegumā - it kā viņam nebūtu bijis jāpiedzīvo sāpes. Bija. Pa īstam bija bailes, neziņa un draudi dzīvībai. Jāzepa pieredze māca mūs atzīt realitāti. Taču Jāzeps neizdara secinājumus par Dievu, balstoties uz savām sajūtām vienā konkrētā dzīves punktā. Dieva nodoms un vadība ir skaidri saskatāma garākos laika nogriežņos.

Kā vērtēt šī brīža notikumus? Neizdari paliekošu secinājumu par Dieva nodomu, balstoties vienā situācijā. Pagaidi kādu laiku un vērtē tad. Visticamāk, ka līdzīgi Vecās Derības Jāzepam, arī Tu varēsi teikt: ”Dievam bija labs un tālejošs nodoms, ko notikumu virpulī nemācēju saskatīt!” Nepazaudē perspektīvu! Saglabā plašāku redzējumu!

**Pirmdiena, 2020. gada 20. aprīlis  
Mārtiņš Balodis**

...daudzi sacīja: “Tas ir nomiris.” Bet Jēzus to ņēma pie rokas un piecēla, un tas uzcēlās.  
- Marka ev. 9:26-27

Citāts atrodams notikumā, kurā kāds tēvs meklēja brīvību savam dēlam no nešķīsta gara. Vispirms viņš meklēja palīdzību pie Jēzus mācekļiem, tad pie paša Jēzus. Šī tēva atziņa: “...ja Tu ko spēj, tad palīdzi mums, apžēlojies par mums,” – atbalsojas šodien daudzos cilvēkos. Protams, Jēzus spēj. Tikai ne vienmēr veids, kā Dievs nes brīvību no mūsu problēmām, liekas saprotams un pieņemams cilvēkiem.

Toreiz Jēzus palīdzēja veidā, kas uz brīdi cilvēkiem lika domāt, ka zēns ir nomiris. Ja šādu cilvēku domāšanu attiecinām uz Dieva darbu grēka, slimību, traģēdiju un problēmu skartā pasaulē, tad cilvēkiem var likties, ka tāda Dieva palīdzība nemaz nav notikusi. Viņi netic mīlošam Dievam, tāpēc rezultātu interpretē kā zaudējumu. Taču mēs, kas ticam Dieva mīlestībai, varam cerēt uz to pašu, ko lasām šeit (27.pantā), proti, ka Jēzus to, ko atbrīvojot noved pie ārēji šķietama noslēguma, grib un arī pieceļ jaunai dzīvei.

Ticēsim Dieva mīlestībai uz šo pasauli (Jāņa 3:16)! Neticīgi cilvēki var apšaubīt Dieva labumu, bet mēs lai paļaujamies uz Dieva mīlestību ņemt pazemoto, sasisto pasauli pie rokas un to uzcelt! Vai visi pieņems Dieva mīlestību? – Nē! Taču lai mūs iedrošina un motivē Jēzus glābšanas kalpošana un nolūki.

**Otrdiena, 2020. gada 21. aprīlis  
Raivis Deksnis**

Pāri visam, kas jāsarga, sargi savu sirdi, jo no turienes rosās dzīvība!  
- Salamana Pamācības 4:23

Ar ko mana sirds šajā laikā ir piepildīta? Salamans brīdina sargāt savu sirdi, jo no tās rosās dzīvība. Ja sargu savu sirdi, es patiesībā sargu dzīvību, kas mājo manī. Vai tas ir aktuāli mums šodien?

Mēs dzīvojam sarežģītā laikā, kas prasa būt vērīgiem – kas ienāk manā sirdī? Ir tik viegli savu sirds zemi piesārņot ar lietām, kuras atņem prieku dzīvot, cerēt un ticēt. Šodien informācijas gūzma, pat nepaprasot mums atļauju, aprij ikdienas mieru. Mūsu uzdevums ir nedot vietu sirdī tām lietām, kas nozog mieru un laiku ar Dievu. Kā to izdarīt?

Pavēro, kas dzīvību raisa un uztur. Baro savu sirdi ar Dieva Vārdu, ar garīgām vērtībām, ar ilgām būt vienībā ar Svēto Garu. Salamanam bija, ko izvērtēt, un viņš atzīst un iesaka – pāri visam sargi savu sirdi. Pāri visam – tā ir izaicinoša izvēle, kura jāpieņem, lai sargātu dzīvību. Pāri visam – tas vienmēr prasīs aktīvu izvērtēšanu, kam sirdi atvērt, spēku un piespiešanos, lai īstenotu to, ko esam atzinuši. Tomēr mūsu Glābējs paliek nemainīgs, mīlestības un taisnības pilns, varens Dievs, kas mūsu sirdis ir atvēris dzīvībai. Tādēļ lai nekad neaizmirstam Viņu, kas dāsni dāvā spēku vājajiem un nespēcīgajiem.

Kas dod spēku manai dzīvībai un ticībai? Dieva dotā iespēja un uzdevums ir šis – sargāt savu sirdi, jo tas, kas no tās izies, dos liecību pasaulei par tavu Dievu.

**Trešdiena, 2020. gada 22. aprīlis  
Matīss Babrovskis**

Jēzus Kalna svētrunā izaicina savus klausītājus un sekotājus izvērtēt savas dzīves prioritātes. Līdz ar to Jēzus izaicina arī tevi un mani. Viņš nerunā par luksusu vai lielām ekstrām. Jēzus runā par dzīves pamatlietām, bez kurām mums būtu grūti pilnvērtīgi eksistēt: “Es jums saku: nezūdieties savas dzīvības dēļ - ko ēdīsiet un ko dzersiet, nedz savas miesas dēļ - ko vilksiet mugurā. Vai tad dzīvība nav vērtāka kā barība un miesa kā drēbes?” (Mateja 6:25)

Jēzus aicina vērot putnus debesīs un ziedus pļavā, lai ieraudzītu Dieva radības paļāvību uz savu Radītāju. Jēzus atgādina mums, ka Debesu Tēvs redz savējos un rūpējas par tiem. Vēl vairāk - Jēzus aicina mūs uz radikālu paļāvību. Bet paļāvība neizpaužas slinkumā vai bezdarbībā. Jēzus mācītā paļāvība uz Dievu parādās ļoti mērķtiecīgā Dieva valstības un taisnības meklēšanā: “Meklējiet vispirms Dieva valstību un Viņa taisnību, tad jums viss pārējais tiks iedots.” (Mateja 6:33)

Šajā laikā tikai kristieši var būt tie, kas rādīs Dieva valstību un taisnību saviem līdzcilvēkiem un visai sabiedrībai. Mēs varam būt tie, kas ar pārpasaulīgu mieru un cerību svētī savu zemi. Mēs varam parādīt, ka nekādi ārēji satricinājumi un uzbrukumi nevar sašūpot mūsu paļāvību uz Dievu. Tu vari būt tas, kurš ar ļoti mērķtiecīgu paļāvību uz Dievu palīdz kādam sastapties ar Glābēju Jēzu Kristu.

**Ceturtdiena, 2020. gada 23. aprīlis  
Jānis Balodis**

Tad Jēzus vēlreiz viņiem saka: "Miers ar jums! Kā Tēvs Mani sūtījis, tā Es jūs sūtu." Un, to sacījis, Viņš dvesa un sacīja viņiem: "Ņemiet Svēto Garu!” - Jāņa ev. 20:21-22

Mācekļi Lieldienās saņem īpašu dāvanu - Svēto Garu. Kāda ir Jēzus Lieldienu dāvana mums?

Svētā Gara klātbūtne, kas dod mūsu prātam neaptveramu mieru. Svētā Gara klātbūtne, kas dod spēku pārvarēt bailes, būt drosmīgiem. Svētais Gars, kas pārliecina par Kristu, par izvēli būt Viņa sekotājiem. Svētais Gars kā gaisma, kas rāda uz Kristu, īpaši brīžos, kad, šķiet, ir tumšs un tumsa pārņem mūs. Ar Svēto Garu Dievs realizē savu apsolīto svētību. Ar Svēto Garu Dievs atjauno mūsu sirdis, ticību, pārliecinot mūs par Dieva piedošanu. Svētais Gars rada mūs no jauna, veido mūs Kristus līdzībā.

Svētais Gars ir Kristus Gars, jo caur Viņu mēs esam sākuši ticēt, tas ir Svētā Gara darbs pie mums. Lai kur tu atrastos, ja esi apliecinājis savu ticību caur grēku nožēlu un kristību, Dievs svētī tevi ar Svēto Garu. Tā Kristus ir ar mums katru, ar savu draudzi. Mēs varam paļauties uz Viņa klātbūtni, kas darbojas tagadnē, tagad, šajā brīdī. Miers ar jums – šie vārdi apliecina – Es esmu ar tevi, tevī, tavā dzīvē. Tāda ir Lieldienu dāvana mums no Kristus.

**Piektdiena, 2020. gada 24. aprīlis  
Aivars Vadonis**

Arī jūs paši kā dzīvi akmeņi tiekat uzcelti par garīgu namu…  
- 1. Pētera 2:5a

Vai esat ievērojuši, kā būvēta ķieģeļu siena? Katrā kārtā ķieģeļi ir likti pamīšus. Rezultātā katrs no tiem balstās uz diviem citiem, savukārt, pats tas atkal balsta divus. Apustulis Pēteris norāda, ka līdzīgā veidā arī mēs kā dzīvi ķieģeļi veidojam Draudzi. Mēs esam vajadzīgi cits citam. Kāds balsta mani, kādiem citiem par svētību esmu es.

Tieši tāpēc šis distancēšanās laiks ir izaicinājums Draudzei. Jā, mums ir tehniskas palīgierīces, lai kontaktētos. Tās vajag izmantot. Cerams, ka mums arī atbrīvojas laiks lūgšanai, kurā Bībele pat pieļauj distancēšanos no citiem. Bet apustulis ir nepārprotams – Meistars katram ķieģelim ir paredzējis vietu celtnē. Būt attālinātam ir izņēmuma stāvoklis. Vai, atgriežoties normāliem apstākļiem, varētu būt, ka kāda daļa no mums vairs nejutīs vajadzību pēc satikšanās klātienē? Jo būt attālinātam ir ērti. Un ekrāna piedāvājums ir plašs.

Taču viens ķieģelis nav māja. Mums ir nepieciešama nepastarpināta garīga saskarsme. Šodien, tāpat kā pirmo kristiešu laikā, īpašu nozīmi iegūst ģimenes kā draudzes pamatšūnas. Un īpašu nozīmi atgūst namatēvs kā ģimenes kopīgās garīgās dzīves organizētājs. Lūgsim par draudžu vīriem un tēviem, lai Kungs var būvēt savu Draudzi viņu vadītajās rīta vai vakara lūgšanās un Bībeles lasījumos.

**Pirmdiena, 2020. gada 27. aprīlis  
Andis Smelte**

[Katrai lietai ir savs nolikts laiks, un katram īstenošanai paredzētam nodomam zem debess ir sava stunda. Savs laiks piedzimt, savs laiks mirt, savs laiks dēstīt, un savs laiks dēstīto atkal izraut.  
- Salamans Mācītājs 3:1-2](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Ikkatrai lietai, ko baudām, ir sava smarža, garša un dažreiz – arī pēcgarša. Šo domu varam pārnest attiecībā uz šo visnotaļ īpatnējo laiku – ārkārtas stāvokli, kas dažādi ierobežo mūs katru, arī tik ļoti ierasto Dievkalpošanu. Grēka sekas vienmēr atnes sava veida “komplektu” – pārdzīvojumu, vilšanos, sāpes, asaras, nošķiršanu un tukšumu. Savdabīga sakritība, bet tieši šīs ir tās pašas lietas, kas raksturo šī laika ieviesto ārkārtas stāvokli!Mums kā cilvēkiem ar grēcīgu dabu ir ļoti viegli skatīties tikai uz slikto, bet tajā pat laikā mums kā Dieva ļaudīm, kuros Viņš pats ieliek savu Svēto Garu, ir jāpaceļ savas galvas un jāpateicas Dievam par to, kas ir labs – par svētībām, kuras Dievs joprojām mums dāvā, un par visiem apsolījumiem, ka tie joprojām ir spēkā!Apustulis Pāvils atgādina: “Izmantojiet laiku, jo šīs dienas ir ļaunas!” (Efeziešiem 5:16) Tad nu, izmantosim šo laiku, lai vairāk pateiktos un novērtētu to, ko līdz šim uzskatījām par pašsaprotamu. Lai mūsu dzīvē nepazūd balanss, par kuru runā Salamans, un cerības pilns skats uz nākotni, kuru tikai Kristus dāvā. Nenokavēsim izmantot laiku!](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

**[Otrdiena, 2020. gada 28. aprīlis  
Oskars Lūsis](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)**

[Nehemijas grāmata var iedvesmot ikvienu, kurš vēlas sākt kādus darbus. No Nehemijas mēs varam mācīties par svēto neapmierinātību, par lūgšanu un gavēšanu. Mēs varam mācīties par attieksmi pret Dievu, pret apkārtējiem, arī pret nelabvēļiem.](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[“Celsimies un celsim!” saka Nehemija (Nehemijas 2:18). Mēs vēršam uzmanību uz Nehemiju. Bet kur gan ir citi? Kad jūdi apciemo Nehemiju un viņš tos izjautā par situāciju Jeruzalemē, viņi saka: “Tie, kas atlikuši tajā pavalstī un netika aizvesti trimdā, ir lielā nelaimē un kaunā, jo Jeruzālemes mūri ir sagrauti un tās vārti ir sadedzināti.” (Nehemijas 1:3) Vai tad viņi paši nav tie, kas nāk no sagrautās pilsētas? Vai tieši šie jūdi nezina situāciju vislabāk? Vai viņi nav tie, kas varētu “celties un celt”? Nē. Viņi ir gatavi dzīvot gruvešos, “lielā nelaimē un kaunā”, nevis ko mainīt.](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Mēs zinām, ka Nehemijas statuss bija augstāks par daudziem citiem. Viņš bija iemantojis ķēniņa uzticību un tāpēc varēja panākt arī atbalstu savai misijai. Bet ne jau Nehemija atjaunoja sagrautos mūrus. To darīja jūdi. Tie paši jūdi, kas apraudāja savu likteni. Vēl brīdi pirms viņiem šķita, ka viss ir zaudēts, ko gan vairs var iesākt. Arī šodien kādi mūri ir sagrauti. Bet Dievs kā toreiz bija kopā ar Savu tautu, tā arī šodien Viņš ir kopā ar mums. Mums tikai jāizvēlas, kurā pusē vēlamies būt mēs paši.](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

**[Trešdiena, 2020. gada 29. aprīlis  
Oļegs Jermolājevs](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)**

[Par visu esiet pateicīgi! Jo tāda ir Dieva griba Kristū Jēzū attiecībā uz jums.  
- 1. Tesaloniķiešiem 5:18](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Piekritīsim, ka būt pateicīgiem par labiem, iepriecinošiem notikumiem un procesiem ir viegli, taču gatavība būt pateicīgiem par visu notiekošo, kas ietekmē tieši vai netieši, prasa noteiktu attiecību briedumu ar Dievu. Un uz to Pāvils aicina ikvienu kristieti, dzīvot tik tuvu Dievam, lai pateicība un paļāvība raksturotu šīs attiecības. Pāvils nepārprotami norāda, ka viņa norādījums ir Dieva griba kristiešu dzīvei!](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Vai minētie vārdi var tikt attiecināti uz mūsu apstākļiem? Ja paļaujamies uz visuzinošo, visuresošo un visuvarošo Dievu, kurš caur Jēzu Kristu mums ir dāvājis mūžīgo dzīvību, tad šie vārdi ir iederīgi jebkurā situācijā. Labāk tie izprotami kopā ar rakstīto Filipiešiem 4:6: “Neesiet noraizējušies ne par ko, bet jūsu vajadzības lai top zināmas Dievam ikvienā jūsu lūgšanā, pielūdzot Dievu ar pateicību.” Pateicība un uzticēšanās ir lūgšanas pamatā.](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Kristīga cilvēka attiecības ar Dievu nosaka viņa briedumu un spēju ar pateicību un iekšēju mieru pieņemt un izdzīvot ikdienas pārbaudījumus. Pateicīgi kristieši ir redzīgi kristieši, jo viņi saskata Dieva žēlastību, vadību un iespējas. Tikai tas, kurš redz, novērtē, saskata Dieva vadību un klātbūtni ik dienas, arī izaicinājumu pilnos apstākļos visu uztver ar mierpilnu pārliecību, ka Dievs visu pārvalda.](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

**[Ceturtdiena, 2020. gada 30. aprīlis  
Māris Vītols](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)**

[Bet Kristus miers lai valda jūsu sirdīs, jo tam jūs esat aicināti kā viena miesa, esiet pateicīgi!  
- Kolosiešiem 3:15](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Pateicības pilns skatījums uz dzīvi un apkārt notiekošo spēcina un maina mūsu sirdis. Tas palīdz visā ieraudzīt Dieva nospiedumus, jeb Dieva “mazos” brīnumus ikdienā. Pateicība ir sirds attieksme, kas ir svarīga visos laikos – gan miera laikos, gan arī grūtos un izaicinošos laikos, jo pateicība neļauj mūsu sirdij izsamist, tā liek meklēt glābiņu pie Mūžības avota.](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Kur iegūt pateicību? Kādi no mums teiks – nākot pie Jēzus un ļaujot, lai Viņš mums dāvā apgaismotas Gara acis, lai mēs varētu redzēt, kādu godības bagātību Viņš liek savējiem iemantot. Saredzot to vērtīgo un svarīgo, kas mums dzīvē ir, par ko varam pateikties, neskatoties uz neskaidrību, kas ir visapkārt. Mums ir dots tik daudz! Viena no būtiskām lietām ir dievbērnība, visi Dieva apsolījumi un mūsu nākotnes piepildījums kopā ar Jēzu Kristu. Varam būt pateicīgi, jo pašlaik Dieva gaisma spīd vēl spožāk, Evaņģēlija vēsts joprojām tiek sludināta, mēs varam veidot vēl ciešākas attiecības ar saviem tuviniekiem.](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Svarīgākais šajā laikā ir mūsu attieksme – mēs varam raizēties un radīt ap sevi nemieru, vai būt par miera, vienotības un gaismas nesējiem. Mēs varam šajā laikā stiprināt Kristus miesu, atbalstīt cits citu un, pats svarīgākais – stiprināt savas attiecības ar Dievu, pieaugot un vēl vairāk iepazīstot Kristus klātbūtni.](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

**[Piektdiena, 2020. gada 1. maijs  
Kārlis Kārkliņš](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)**

[Ko tu nodomātu, ja kāds tev pajautātu: “Kā tev ar sirdi?” Iespējams, pirmais, kas nāktu prātā, dzirdot šo jautājumu, ir, ka kāds satraucas par tavu veselību. Šāds jautājums varētu šķist visai dīvains, īpaši, ja iepriekš nav bijušas veselības problēmas. Tomēr šis ir jautājums, kurš būtu jāuzdod biežāk, ne tikai ārkārtas stāvokļa laikā, bet arī pavisam parastā ikdienā.](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Gudrais Salamans rakstījis: "Vairāk par visu sargi savu sirdi, jo no tās dzīvība izverd!" (Pamācības 4:23) Sirds Bībelē apzīmē cilvēka būtības centru. Sirdī atrodama mūsu ticība (Romiešiem 10:9-10), un no turienes nāk arī dažādas neglītas lietas (Marka 7:21-22). Mūsu vārdi, attieksme un rīcība dažādās situācijās, bet jo īpaši krīzes brīžos vai arī gluži pretēji – brīžos, kad mūs neviens neredz, parāda to, kas ir mūsu sirdī. Reizēm mums to izdodas uz laiku noslēpt. Piemēram, svētdienās, kad vēl mums bija iespēja sanākt kopā. Tagad to varam izdarīt vēl vieglāk, jo citus cilvēkus aci pret aci satopam vēl retāk. Tomēr no sevis jau neaizbēgsi. Arī mūsu tuvinieki noteikti ir pamanījuši dažādus niķus un stiķus, kas ik pa brīdim izsprūk. Un pats galvenais – Dievs to visu ļoti labi zina. Kā savā dziesmā raksta Oča jeb Atis Rijnieks - “nav jēgas izlikties, nav jēgas liekuļot, esmu kā uz delnas tev, Kungs!”](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Šajā laikā daudzi mūsu elki ir sašķobījušies un acīmredzami mūs pievīluši. Kad mūsu veselība ir apdraudēta, finansiālais stāvoklis sašķobījies un iespēja piedzīvot mīļo cilvēku atbalsta plecu ir ierobežota, laiks atgādināt savai sirdij, kurš ir patiesais Kungs un Ķēniņš.](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

**[Pirmdiena, 2020. gada 4. maijs  
Ilmārs Hiršs](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)**

[Lai visas tautas turas pie savu dievu vārdiem – mēs turēsimies pie Kunga, sava Dieva vārda mūžīgi mūžos!  
- Mihas 4:5](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Šodien mūsu tautai ir īpaša diena. Pirms 30 gadiem tika pieņemta Deklarācija Par Latvijas Republikas neatkarības atjaunošanu. Labi atceros to emociju pilno brīdi, kad mēs radio pārraidē skaitījām katru balsi „par“ un, starojošām sejām, pulcējāmies Daugavmalā. Tā bija brīnišķīga un nepelnīta Dieva dāvana mūsu tautai. Uz lūpām un sirdīs visiem bija viens vārds – neatkarība. Tagad gan daudz ko no toreizējām cerībām un sapņiem esam pazaudējuši.](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Pravietis Miha pretstata tautas dievus dzīvajam Dievam. Jā, arī tautai ir savi dievi. Demokrātija, cilvēktiesības, mantkārība,– tie ir dievi, kuru priekšā šodien klanās pasaule. Bet Jēzus saka: "Mana valstība nav no šīs pasaules." Tajā nav neatkarības, tur nevalda demokrātija, bet monarhija. Vai tas nozīmē, ka kristiešiem būtu jāatsakās no savas tautas? Nekādā ziņā! Runa ir par pamatvērtībām un prioritātēm. Par to, kā mēs vērtības izvēlamies un kas ir šīs izvēles pamatā. Kas ir tas nemainīgais, uz ko balstās mūsu dzīves ēka. Un ko mēs upurējam šo vērtību dēļ. Ja mūsu dievs ir paštaisnība, tad mēs saminam citu cilvēku jūtas, uzskatus un ticību, ja materiālā labklājība, tad būs jāupurē sava veselība un ģimene.](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Vai neesam sākuši kārot pēc tautas dieviem, klanīties tiem un upurēt savu Kungu? Iztapt un pielāgoties pasaulei? Mūsu uzdevums ir pretējs: surogātu dievu vietā rādīt savai tautai visaugstāko vērtību – dzīvo Dievu. Mīlēsim savu Latviju, strādāsim tās labā, lūgsim par to un rādīsim tai Glābēju Jēzu Kristu!](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

**[Otrdiena, 2020. gada 5. maijs  
Egīls Ķeiris](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)**

[Nedomājiet vairs par seniem notikumiem un neievērojiet to, kas jau sen bijis! Redzi, Es veikšu ko jaunu, tas jau parādās, vai jūs to neredzat?  
- Jesajas 43:18-19](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Dievs saka: ”Es veikšu ko jaunu.” Dodoties uz priekšu tajā, ko Dievs ir nolicis, tu sastapsies ar jaunām iespējām un izaicinājumiem. Tās dienas, kas tev priekšā, būs pilnas ar jaunu pieredzi, lietām, kuras iepriekš nekad nebūsi darījis. Iespējams, tu nezināsi, kā tās darīt, bet tu iemācīsies. Jauni izaicinājumi un jaunas iespējas ir vitāli svarīgas tavai augšanai un tavam briedumam. Ejot kopā ar Dievu, tu dzirdēsi Viņu sakām: ”Es vedu tevi tur, kur tu vēl neesi bijis, un tu darīsi to, ko vēl nekad neesi darījis.”](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

[Dievs ir sagatavojis tev ceļu. Sper ticības soli un tu piedzīvosi Dieva uzticamību. Cilvēki domā un saka: ”Ir laiks pārmaiņām! Vēlos ko jaunu.” Tad sāk šaubīties un nesatver to jauno, kas priekšā. Nebīsties un nešaubies! Nepaliec iesprostots pagātnē. Atlaid to, kas ir aiz tevis, un tiecies uz to, ko Dievs ir nolicis tev. Dievs apsola: ”Es būšu ar tevi. Es tevi vadīšu. Es tevi darīšu stipru. Es tev palīdzēšu.”](https://www.facebook.com/latvijas.baptistu.draudzu.savieniba/photos/a.1539205126350782/2614508058820478/?type=3&eid=ARBxqbXlL-jAbYCJn-d0Zm8i1zLXvDXDnknlkti8v2-rK9H6dog8xKrNfB2cLJ4-XZ71tNhAbmv9ZAEg&__xts__%5B0%5D=68.ARDrHJZi0UIEg28cjjK2-btFD8V1GivzRa7e8zc0x_CCylUxgtQWb90uC4tFW7PjBzaVbTZlTKuBPhPcqcPAgNPR7qhwN45dqi5nWYXxkv0-vpH3uYZRIJvx7G2yZgxn7_qXFCOOu1xZmS3V21t7s3Sq75b-kbfXZtD67l5rIMEDs6GVyUzqAOcpss9SYx3wu2HpxbELBsMw6HDeImIzV2_TRTlJbhlfJQPujmGzBT6sa5F4XAv15CR-SAdGQ71FzgPJkENC7ca24CrCFC6KeeeWUyVLm3dE3O3Gu2hUVnDRdhjTjuzH31UFEGwIg-pFh0GnautbiqN3daCsRMsj4B_Q69W1&__tn__=EHH-R)

**Trešdiena, 2020. gada 6. maijs  
Guntars Lašauri**

Tiešsaistes draudze ir šī brīža realitāte, iespēja un risks. Kādi skatās dievkalpojumu, ēdot brokastis un vēl gultā dzerot rīta kafiju, un priecājoties, ka šādi dievkalpojumi gan ir labi – nav pat nekur jābrauc, jāsapošas. Citi mājās, attālināti piedaloties dievkalpojumā, vienlaikus ilgojas būt draudzē, kopā pielūgt, satikt māsas un brāļus, uzlikt rokas, aizlūgt citam par citu. Risks būt ceļā, kas ved uz draudzes būtības pazaudēšanu, vai arī iespēja no jauna izprast un izjust vajadzību pēc draudzes vienotības un lūgšanu kopības.

Jau Bībelē pamanām attālinātas “tiešsaistes” draudzes pazīmes. Piemēram, apustulis Pāvils, esot apcietinājumā Romā, sūta vēstules draudzēm, attālināti vada, norāj, uzteic, dod padomus. Šodien tās varētu būt īsziņas, telefona zvani, satikšanās tiešsaistes platformās. Arī tajā laikā kristiešu pulcēšanās bija ierobežota, Dieva Vārda mācība notika attālināti, tomēr viņu ilgas bija pēc kopības. Lietosim tehnoloģiju iespējas, pateiksimies Dievam par tām, bet pāri visam – ilgosimies pēc Dieva bērnu sadraudzības draudzē. Lūgsim pēc laika, kad ne vien varēsim attālināti iedrošināt cits citu, bet arī dzīvē realizēt to aicinājumu, kuru lasām Vēstulē ebrejiem 10:24-25: “Un vērosim cits citu, lai paskubinātu uz mīlestību un labiem darbiem, neatstādami savas sapulces, kā daži paraduši, bet cits citu paskubinādami un jo vairāk, redzot tuvojamies to dienu.”

**Ceturtdiena, 2020. gada 7. maijs  
Miervaldis Lindmanis**

Es paceļu savas acis uz kalniem: no kurienes gan man nāks palīdzība? Mana palīdzība nāk no Tā Kunga, kas radījis debesis un zemi.  
- Psalmi 121:1-2

Maija pirmajās dienās mēs tiekam vairāk aicināti atcerēties un domāt par Latviju. Domāt par valsti, par brīvību, par mieru un dažādu tautību attiecībām mūsu valstī. To darot, tiek pieminēti un dažkārt pat pārmērīgi cildināti cilvēki, kuri pieņēma lēmumus un rīkojās.  
Tad gribas jautāt: “Kur paliek Dievs?”  
Un atgādināt: “Dievs bija ar jums – atminieties!  
Dievs ir ar jums – nešaubieties!  
Dievs būs ar jums – uzticieties!”

No kurienes gaidām palīdzību un risinājumu šodienas apstākļos, turpinoties ārkārtas situācijai?

Vispirms nepieciešams pacelt acis. Neviens neko no Dieva nevar saredzēt, ja negrib pacelt acis uz augšu, atraujot skatienu no zemes lietām. Kad paceļam acis, tad mūsu skatiens sastopas ar Dieva skatienu. Ir nepieciešams celt skatienu pareizā virzienā. Tas nozīmē – uz augšu, ne pa labi, ne pa kreisi, bet uz augšu, uz mūsu Kungu. Ir jābūt pareizai motivācijai un pārliecībai. Mana palīdzība nāk no Tā Kunga! Ne no cilvēkiem, ne no apstākļiem, ne no manis paša, bet no Tā Kunga.

Lai ik rītu no jauna paceļam savu skatu uz tiem kalniem, no kurienes apsolīta mums palīdzība. Tas ir mūsu Kungs, kurš ir apliecinājis: “Pasaulē jums ir bēdas, bet turiet drošu prātu, Es pasauli esmu uzvarējis!” (Jāņa ev. 16:33)

**Piektdiena, 2020. gada 8. maijs  
Markus Rožkalns**

Pateicieties vienumēr un par visu Dievam Tēvam mūsu Kunga Jēzus Kristus Vārdā.  
- Efeziešiem 5:20

Iespējams, atraktīvās pretrunas dēļ šie Pāvila vārdi tiek citēti biežāk laikos, kad ir šķietami maz iemeslu pateicībai. Jo kāda gan jēga par tiem atgādināt dienās, kad cilvēkam pat sīkumi iezīmējas gaišās krāsās. Tādēļ arī aizvadītajās izolācijas nedēļās, visticamāk, mēs katrs esam dzirdējuši kādu šo Rakstu vietu pieminam.

Bet patiesībā šie panti tumšajām dienām ir tikpat maz adresēti kā gaišajām – tie vispār nav piesaistīti laikiem! Jo bez vārda “vienumēr”, Pāvils ir pievienojis vēl vārdus “par visu.” Tātad, pat ja nebūtu vārda “vienumēr”, teikums nezaudētu savu pamatdomu, jo vārdi “par visu” jau ietver visu, kas vien var tikt piedzīvots – kā labos, tā sliktos laikos.

Tā nu kristieša prāts tiek pacelts pāri laikiem, priekiem un bēdām – uz beznosacījuma pateicību. Tā ir cita veida domāšana jeb ‘maindsets’. Uz Kristus mūžīgās klints stāvēdami, mums katri laiki iezīmējas ar savām iespējām: miera un pārticības laikos draudzes ārēji plaukst, taču iekšēji nereti piepildās ar viltus ticīgajiem; nemiera un trūkuma laikos draudzes ārēji cieš, taču iekšēji attīrās, izkristalizējoties patiesajiem Kristus mācekļiem. Draudzēm visi laiki var būt par svētību.

Paldies Dievam par koronavīrusu! Paldies par visiem cilvēkiem, kuri šajos nemiera laikos iepazīst Dievu un pievienosies draudzēm! Un paldies Dievam par visiem, kuri arī šajā vētrā joprojām ir uzticīgi draudzei.  
Paldies Dievam!

**Pirmdiena, 2020. gada 11. maijs  
Dainis Pandars**

Bet mēs, brāļi, kādu laiku esam jutušies bez jums kā bāriņi; lai gan bijām šķirti tikai ārīgi, ne savās sirdīs, tomēr mēs savās lielajās ilgās neesam taupījuši pūles, lai jūs atkal redzētu.  
- 1.Tesaloniķiešiem 2:17

Pāvils bija šķirts no draudzes ārīgi, bet ne savā sirdī. Taču šķiet, ka daļa no mums pašlaik ir šķirti gan ārēji, gan arī savās sirdīs. Dažkārt tas bija pamanāms jau tad, kad vēl varējām būt kopā dievkalpojumos, bet daudzi palikām sirdīs šķirti.

Nereti mūsu sirdīm joprojām ir apkārt iedzimtā “sēta”, kura vēl nav Kristus spēkā nograuta. Šī viensētas domāšana īpaši pamanāma “ekrāna pandēmijas” laikā, kad cilvēki draudzē gaida, lai mācītājs viņiem piezvana, kamēr Bībele aicina viņus pašus zvanīt “cits citam”. Vārdi “cits citam” Jaunās Derības oriģinālvalodā izskan 178 reizes, un visvairāk tie attiecināmi uz mīlestības parādīšanu un uz celšanu ticībā. Cik bieži mēs piezvanām un painteresējamies cits par citu? Vai tomēr dzīvojam pēc principa “ne mana cūka, ne mana druva”?

Latvieši ir samērā patstāvīgi cilvēki, tāpēc ne vienmēr “uzbāžamies” citiem ar savu palīdzību, kā arī jūtamies neērti to pieņemt. Tas būtu labi, ja tas būtu bibliski. Draudze var būt vienota un stipra, ja tā funkcionē kā kopiena, taču tas prasa nojaukt rūgtuma, tiesāšanas, skaudības un aprunāšanas sienas. Bibliski ir “uzbāzties” ar Evaņģēliju un mīlestību saprāta robežās. Neļausim “ekrāna pandēmijai” apslāpēt Dieva Garu, kuram neviens mūris nav par augstu, lai aizsniegtu cilvēku sirdis!

**Otrdiena, 2020. gada 12. maijs  
Igors Rautmanis**

Šis ir gaidīšanas laiks. Gaidām, kas notiks. Gaidām, kad viss beigsies. Gaidījām 12. maiju, tagad gaidām 9. jūniju un, iespējams, arī pēc tam turpināsim gaidīt. Gaidīt mūs aicina ne tikai valdība. Gaidīt mūs aicina arī Kristus, tikai jautājums – ko un kā gaidīt?

“Lai jūsu gurni ir apjozti un jūsu lāpas degošas! Esiet līdzīgi cilvēkiem, kas gaida savu kungu no kāzām pārnākam…. Jel saprotiet: ja nama saimnieks zinātu, kurā stundā zaglis nāks, viņš neļautu tam ielauzties savā namā. Esiet arī jūs gatavi, jo Cilvēka Dēls nāks stundā, kad jūs viņu negaidāt.” (Lūkas 12:35-40)

Gaidīt nav viegli, šķiet, tas ir viens no lielākajiem izaicinājumiem. Kristus nesaka, ka gaidīšana nozīmē palikt nolemtībā, ko diktē apstākļi, kas nosaka, ko es varu un ko nevaru darīt. Kristus teiktajā varam saskatīt, ka gaidīšana ietver vismaz trīs lietas. Pirmkārt – palikt nomodā; tāpēc, ka mainījušies apstākļi, nav mainījies Kristus aicinājums mūsu klātesamībai uz šīs zemes. Otrkārt, būt gataviem, ka ir un būs zagļi, kas vēlēsies šajā laikā nozagt mums to, ko Kristus mums ir devis – vai tas būtu miers, uzticēšanās apsolījumiem, mūsu uzdevums vai identitāte. Gaidīšana nozīmē arī rīkoties – apstākļi nenoņem no mums atbildību par to, kas mums ir uzticēts, rūpes par to, kas mums ir dots – par mūsu fizisko un garīgo veselību, ģimeni, draudzi, līdzcilvēkiem.

“Laimīgs ir tas kalps, kuru kungs atnācis atradīs tā darām. Patiesi es jums saku: viņš to iecels pārvaldīt visu savu īpašumu.” (Lūkas 43-44)

Lai gaidītu, vajadzīga liela izturība. Izturība lielā mērā ir atkarīgā no mūsu identitātes. Covid-19 izraisītajai krīzei un citiem apstākļiem nevajadzētu mainīt mūsu identitāti Kristū. Turpināsim aktīvi gaidīt uz Viņu!

**Trešdiena, 2020. gada 13. maijs  
Vitālijs Petrenko**

Pēc augšāmcelšanās Jēzum bija vairākas interesantas satikšanās. Apustulis Pāvils dažas no tām piemin 1. vēstules korintiešiem 15. nodaļā. Viena no tām bija Kristus satikšanās ar Pēteri, kas, iespējams, bija viena no nozīmīgākajām Dieva un cilvēka satikšanās reizēm.

Pēteris bija īpašs apustulis pārējo apustuļu vidū – impulsīvs, maz domāja, pirms runāja, ļoti emocionāls attiecībās ar Kristu. Pie Galilejas jūras Jēzus deva viņam pēdējo pārbaudījumu. Kā Pēteris trīs reizes iepriekš bija noliedzis Kristu, tā Jēzus tagad viņam trīs reizes jautāja – vai Pēteris viņu patiesi mīl? Jēzus jautājums bija – vai Pēteris viņu mīlēja ar agapes mīlestību (t.i. dievišķu mīlestību, Jāņa 21:15-16), uz ko Pēteris godīgi atbildēja, ka viņš Jēzu mīl tikai ar draudzības mīlestību – fileo… Pēc katras atbildes Jēzus pavēlēja Pēterim ganīt Viņa avis.

Šis ir galvenais pārbaudījums arī visiem mums – vai mēs tiešām mīlam Jēzu, un kādi ir mūsu kalpošanas motīvi? Es pats savā dzīvē un kalpošanā esmu redzējis dažādus cilvēkus ar dažādiem kalpošanas motīviem, kādi no šiem motīviem ir radījuši daudz ievainojumu un postījumu. Jēzus pavēle rūpēties par Viņa avīm var prasīt no mums ļoti daudz. Pēteris savu mīlestību pret Jēzu un Viņa avīm pierādīja mocekļa nāvē. Jēzus dotais uzdevums mums ir tas pats, kas Pēterim – Vai tu mani mīli? Gani manas avis!

**Ceturtdiena, 2020. gada 14. maijs  
Mihails Voronovs**

Bieži vien par cilvēku spriežam pēc viņa izskata. Šodien, kad saziņa notiek attālināti un tiešsaistes kamerā katrs var parādīt skaistu smaidu, mums jāmācās skatīties gara acīm, kā lasām Pāvila 2. vēstulē korintiešiem: “Jo mēs dzīvojam ticībā, ne skatīšanā.”

Tikai un vienīgi ticībā es kā Dieva bērns varu redzēt savu debesu Tēvu. Tikai ticībā es varu redzēt Dieva darbus savā dzīvē. Tikai ticībā es varu pieņemt Kristus draudzes esamības garīgo realitāti. Bez šīs pieņemšanas, bez ticības Bībelei kā Dieva Vārdam man nebūs spēka izdzīvot savā kambarī šajā nemiera pilnajā karantīnas laikā.

Dzīvot ticībā nav viegli, īpaši, ja tajā neesi trenējies. Jēzus deva mums piemēru, kā trenēt savu garu – caur ciešanām, caur savu vēlmju ierobežošanu, caur lūgšanām mēs varam būt gatavi. “Savās miesas dienās ar stipru balsi un asarām Viņš ir raidījis daudz karstu lūgšanu pie Tā, kas Viņu varēja izglābt no nāves, un ir ticis atpestīts no bailēm un, Dēls būdams, tomēr ir mācījies paklausību no tā, ko cietis.” (Ebrejiem 5:7-8) Šodien svarīgi izmantot visu Dieva ieroču klāstu (Efeziešiem 6:11-12), lai cīnītos par savas dvēseles mieru. Dzirdot ziņas televīzijā, lasot komentārus un viltus ziņas, ir tik viegli padoties satraukumam un pievienoties naida plūsmai. Kristietis, kas trenējies skatīties gara acīm, spēj redzēt notiekošā sakni. Un, ja šī sakne ir rūgta, nepieņemt to kā vadlīniju savai dzīvei.

Slava Dievam par Viņa klātbūtni mūsu dzīvē, par Bībeli, caur kuru tiekam vadīti Svētajā Garā.

**Piektdiena, 2020. gada 15. maijs  
Kaspars Šterns**

Māci mums skaitīt mūsu dienas, ka dabūjam gudru sirdi!”  
- Psalmi 90:12

Ir pagājušas 65 dienas kopš ārkārtas stāvokļa izsludināšanas Latvijā. Šis ir bijis ļoti savāds laiks mums visiem – neziņa, bailes, satraukums, dusmas, aizdomas, vienaldzība. Esam skaitījuši dienas, gaidot, kad atkal viss būs kā iepriekš.

Lai arī viss vēl nav beidzies un priekšā vēl daudz nezināmā, pašlaik varam kaut nedaudz piedzīvot no tā, kas bija pieejams pirms visiem ierobežojumiem – satikties ar savējiem, sportot, aiziet uz baznīcu. Ļoti ceram, ka situācija uzlabosies un jau pavisam drīz varēsim atgriezties ierastajā ritmā. Tik daudz kā pietrūkst, tik daudz ko vēlētos atsākt. Bet vai mums vajadzētu pēc visa notikušā iet atpakaļ pie vecā, pie tā, kādi mēs bijām? Ceru, ka šis mums visiem ir bijis arī vērtīgs pārdomu laiks, lai izvērtētu katrs sevi; nevis skaitītu dienas, lai varētu turpināt būt tādi, kādi bijām, bet vadītu dienas tā, lai kļūtu labāki, tīrāki, skaidrāki, mīlošāki, iejūtīgāki. Lai par tādiem kļūtu, ne vienmēr ir vajadzīgs ārkārtas stāvoklis, bet šis ierobežojumu laiks deva mums iespēju ieskatīties tajā, kas mēs esam un kam patiesi ir vērtība mūsu dzīvē.

Ar šo ierakstu mēs noslēdzam mūsu ikdienas kopīgās pārdomas. Paldies katram garīdzniekam un kalpotājam, kas šo mēnešu laikā mūs iedrošināja! Tā bija kā proteīna deva mūsu ikdienai.